HAGN  Keegi ei tunne sulle kaasa, ära  loodagi. Mingi aeg on su masendus inimestele huvitav, aga kui see jääb pikaks ajaks nende silma riivama, siis see hakkab häirima. Inimesed hakkavad sinu eest hoiduma ja sa ise oled selles süüdi.    TRUM  Kas ma pean sulle tuhandeid kordi lausuma, ma ei jõua sind enda juurest minema selgitada. Mul pole midagi vaja, mul pole kedagi vaja, mul on mu jänesed ja mu voodi ja mu tuba ja ülejäänu võib kõige siiramas mõttes perse minna.    HAGN  Sa ei saa aru.    TRUM  Ma olen  ainuke, kes taipab.    HAGN  Mine kodust välja ja tegutse.    TRUM  Kaua sa mind piinad?    HAGN  Kaua sa mind piinad?    TRUM  Mul oleks palju kergem elada, kui sind poleks olemas.    HAGN  Me moodustame tasakaalus koosluse, kumb sa olla tahad?    TRUM  Ma ei taha, et sina oled.    HAGN  Kas mõistus ehk juht või süda ehk tobuke?    TRUM  Mina olen mina ise.    HAGN  Mina olen  sinu mõistus. Mina tekitan süümepiinu ja krutin südant õigele sagedusele.    TRUM  Palun lõpeta.    HAGN  Kas sa suudaksid ilma minuta elada?    TRUM  Ojaa ja kuidas veel. Ma saaksin nautida elu.    HAGN  Sa nutaks veel rohkem ja hakkaksid suitsetama pahna.    TRUM  Taolistel hetkedel kaldun endalt küsima, et miks elu on välja mõeldud.    HAGN  Ma tahaks ka teada, miks sa sündisid ja minu ketti panid.    TRUM  Jookse ja too mulle ellu midagi head.    HAGN  Sina pead minema ees, mina tulen sinu jälgedes.